CELEX: 62015TN0518
Language: da
Date: 2015-09-02 00:00:00
Title: Sag T-518/15: Sag anlagt den 2. september 2015 — Frankrig mod Kommissionen

26.10.2015   
            
            
               DA
            
            
               Den Europæiske Unions Tidende
            
            
               C 354/50
            
         Sag anlagt den 2. september 2015 — Frankrig mod Kommissionen
   (Sag T-518/15)
   (2015/C 354/61)
   Processprog: fransk
   
      Parter
   
   
      Sagsøger: Den Franske Republik (ved G. De Bergues, D. Colas, R. Coesme og A. Daly, som befuldmægtigede)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens gennemførelsesafgørelse C(2015) 4076 final af 22. juni 2015 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) annulleres delvist, for så vidt som den udelukker udgifter afholdt af Den Franske Republik i forbindelse med støtten Kompensation for naturlige ulemper og i forbindelse med præmien for miljøvenlige græsningsarealer i henhold til akse 2 i landdistriktsudviklingsprogrammet for Frankrig for regnskabsårene 2011, 2012 og 2013 for beløbet for den støtte, der blev udbetalt for anmodninger indgivet under produktionsårene 2011, 2012 og 2013.
            
         
               —
            
            
               Subsidiært annulleres afgørelsen delvist, for så vidt som den medregner udgifter vedrørende får og geder, for hvilke der ikke er blevet anmodet om husdyrstøtte, i beregningsgrundlaget for den faste korrektion.
            
         
               —
            
            
               Mere subsidiært annulleres afgørelsen delvist, for så vidt som den anvender en fast korrektion, der er forhøjet med 10 % med den begrundelse, at de mangler, der foreholdes de franske myndigheder vedrørende optælling af dyrene, er tilbagevendende.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført tre anbringender.
   
               1.
            
            
               Første anbringende vedrører en tilsidesættelse af artikel 4, stk. 1, artikel 10, stk. 1, og artikel 14, stk. 2, i, forordning (EU) nr. 65/2011 (1) og af artikel 11, stk. 1, i forordning (EU) nr. 885/2006 (2), idet Kommissionen fandt, at sagsøgeren havde tilsidesat sine forpligtelser med hensyn til kontrol af belægningsgraden, idet medlemsstaten ikke havde foretaget optælling af dyrene ved kontrolbesøgene på stedet, og idet dyrene ikke var »genstand for en sandsynlighedsberegning« under kontrollerne på stedet.
            
         
               2.
            
            
               Andet anbringende, hvorved det subsidiært gøres gældende, at Kommissionen i den omtvistede afgørelse ulovligt medregnede udgifter vedrørende får og geder, for hvilke der ikke er blevet anmodet om husdyrstøtte, i beregningsgrundlaget for den faste korrektion.
            
         
               3.
            
            
               Tredje anbringende, hvorved det mere subsidiært gøres gældende, at de regler, der er fastsat i bilag 2 til dokument VI/5330/97 (3) og i meddelelse AGRI/60637/2006 (4), er blevet tilsidesat, idet Kommissionen har anvendt en fast korrektion, der er forhøjet med 10 % med den begrundelse, at de mangler, der foreholdes de franske myndigheder vedrørende optælling af dyrene, er tilbagevendende.
            
         
      (1)  Kommissionens forordning (EU) nr. 65/2011 af 27.1.2011 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne (EUT L 25, s. 8).
   
      (2)  Kommissionens forordning (EF) nr. 885/2006 af 21.6.2006 om gennemførelsesbestemmelser til Rådets forordning (EF) nr. 1290/2005 for så vidt angår godkendelse af betalingsorganer og andre organer og regnskabsafslutning for EGFL og ELFUL (EUT L 171, s. 90).
   
      (3)  Kommissionens dokument nr. VI/5330/97 af 23.12.1997, om retningslinjer for beregning af de finansielle følger ved udarbejdelsen af beslutningen om regnskabsafslutning for EUGFL, Garantisektionen.
   
      (4)  Meddelelse fra Kommissionen nr. AGRI/60637/2006 endelig om Kommissionens behandling inden for rammerne af regnskabsafslutningen for EUGFL, Garantisektionen, af gentagelsestilfælde med utilstrækkelige kontrolsystemer.